गुलाबी नगरी जयपुर के सूक्ष्म इतिहास के जब जब कोई सन्दर्भ आते है तो स्वर्गीय नन्द किशोर पारीक का नाम, उनका दशकों तक किया हुआ काम, स्वतः ही स्मरण हो आता है। जयपुर के सपूत स्वर्गीय नंदकिशोर पारीक का जन्म 3 सितम्बर 1926 को एक साधारण से पुरोहित परिवार में हुआ। वरिष्ठ पत्रकार और प्रख्यात स्तम्भ लेखक स्व। नन्द किशोर जी की इतिहास एवं संस्कृति के अध्ययन व लेखन में रूचि जयपुर के दो मूर्धन्य विद्वजनो - सर पुरोहित गोपीनाथ (जयपुर के प्रथम एम ए) और पुरोहित हरिनारायण शर्मा बीए विद्याभूषण (संत साहित्य के उद्धारक और सुंदर ग्रंथावली व मीरा वृहद् पदावली के संपादक) के सानिध्य में बढ़ी। स्वर्गीय पारीक जी ने अंग्रेजी, हिंदी साहित्य तथा कानून में स्नातक की शिक्षा के साथ विशारद की उपाधि प्राप्त की। विद्याभूषण जी के आशीर्वाद से 1944 - 46 में पारीक मासिक का संपादन एवं प्रकाशन श्री पारीक द्वारा आरम्भ हुआ। यद्यपि यह पत्रिका जातीय थी किन्तु इसका कलेवर विशुद्ध साहित्यिक रहा और सन 1945 में विद्याभूषण के निधन के बाद इस पत्रिका का 'विद्याभूषण विशेषांक' तत्समय 'सरस्वती' और 'आजकल' जैसे प्रतिष्ठित पत्रों में प्रशंसित हुआ।

सन 1945 में स्वर्गीय पारीक मात्र इंटरमीडिएट के छात्र थे, तभी इन्होने 'चांदनी' मासिक का सम्पादन एवं प्रकाशन आरम्भ किया। राजस्थान का यह प्रथम मासिक था जिसमे कन्हैयालाल सहल, इंदुशेखर, उपेंद्र नाथ अश्क, गोपाल सिंह नेपाली, भगवतीशरण वर्मा जैसे साहित्यकारों और कवियों की रचनायें प्रकाशित हुई थी। बहुत ही कम और पुरातन साधनो जैसे पाँव द्वारा संचालित ट्रेडल मशीन पर छपने वाला इसका तिरंगा आवरण और चित्रावलियाँ तब के जयपुर में एक अजूबा ही थी।

जयपुर के इतिहास के विश्वकोश- स्वर्गीय नन्दकिशोर पारीक
पत्रकारिता का परवान एवं जयपुर का सूक्ष्म इतिहास लेखन
प्रारंभिक जीवन
पुरस्कार एवं उपलब्धियां